Kimberly Bryant

Kimberly Bryant (Memphis, Tennessee, 1967ko otsailaren 14a) ingeniari elektriko afroamerikarra da. Bioteknologiaren arloan lan egin zuen Genentech, Novartis, Vaccines, Diagnostics eta Merck-en. 2011. urtean, Bryantek Black Girls Code sortu zuen, neska beltzei programazioaren oinarrizko kontzeptuak irakasteko, neska beltzek teknologia-arloetan duten ordezkaritza txikia baita. Erakundea sortu ondoren, Business Insider-ek "teknologian eragin handiena duten 25 afroamerikarren" artean sailkatu zuen Bryant.

 Lehen urteak eta hezkuntza 
Bryant Memphis, Tennessee-n jaio eta hazi zen. Vanderbilt-eko Unibertsitatean Ingeniaritza Elektrikoan graduatu zen, Konputazio Zientzietan espezializatu zen .

 Ibilbidea 
Vanderbilt-en, Bryant-ek goi-tentsioko elektronikara bideratu zituen bere ikasketak, eta, bere ibilbidearen hasieran, Westinghouse Electric eta DuPont-en lan egiteko kontratatuta izan zen. Beranduago, Bryant enpresa elektrikoetan, bioteknologiako enpresetan eta farmazia industrian aritu zen lanean, Pfizer, Merck, Genentech eta Novartis-en hain zuzen ere.

 Black Girls Code 
Alabak programazioa ikasteko interesa zuela ikusita, Bryant-ek Black Girls Code sortu zuen, San Frantziskoko Badiaren inguruan ez baitzegoen ikastaro egokirik berarentzat: ikasle gehienak mutilak ziren, eta neska afroamerikar gutxi izaten ziren bertan. Ikasketa eta lan garaian isolamendua bizitakoa zenez, Bryant-ek alabak esperientzia hobeagoa izatea nahi zuen. Bere ahaleginak neskei, bereziki gutxiengoen kide direnei, STEM arloan jarraitzeko aukera ematea eta arlo horretan kontzientzia handiagoa sortzea espero du.

Emakume afroamerikarrak lan indarraren %3 baino gutxiago dira teknologiaren industrian, eta Black Girls Code-k ehuneko hori aldatu eta handitzeko borrokatzen du.

Black Girls Code irabazi asmorik gabeko erakunde bat da, eta eskola-adinean dauden neskei programazioa irakasten die eskolaz-kanpoko jardueren eta udalekuen bidez.  San Frantzisko-n (Kalifornia) du egoitza, eta bere helburua 2040rako milioi bat neska beltzeri programatzen irakastea da. 2014. urterako, erakundeak 3.000 neskari irakatsi zien Estatu Batuetako eta Johannesburg-eko zazpi hiritan, eta beste zortzi hiritara zabaltzeko asmoa zuen.

2017ko abuztuan, Bryantek Uberrek egindako 125.000 dolarreko dohaintza bati uko egin zion, "faltsutzat" jo zuena. Dohaintza Uberren gertatutako sexu-jazarpen salaketen ondoren iritsi zen. Horretaz gain, Bryantek bere ezezkoan Girls Who Code-ri Black Girls Code-ri   baino hamar aldiz diru gehiago eskaini zitzaiola adierazi zuen. 2018ko otsailean, Black Girls Code Uberren lehiakide den Lyft-ekin elkarlanean hasi zen, Bryantek Lyft-en balioak bere balioekin hobeto lerrokatuta zeudela uste baitzuen.

 Errekonozimenduak 
2013an, Etxe Zuriak Bryant Inklusio Teknologikorako Aldaketaren txapeldun izendatu zuen. Urte berean, Business Insider-ek teknologian eragin handiena duten 25 afroamerikarren artean sailkatu zuen Bryant. Gainera, Pahara-Aspen Hezkuntza Beka ere jaso zuen.

2014. urtean Bryantek Smithsonian aldizkariaren American Ingenuity Award saria irabazi zuen, gizartearen aurrerabideari emandako babesagatik.

2019. urtean, KPMGk aurkeztutako Berrikuntza Interaktiborako sarien 22. edizioan Bryantek bere proiektua aurkezteko aukera izan zuen, 13 kategoriatako 65 finalistetako bat izanik. 

Urte horretan bertan SXSW Festival Hall of Fame saria jaso zuen.

 Erreferentziak 

 Kanpo estekak 

 Kimberly Bryant LinkedIn-en
 Kimberly Bryant Twitterr-en
 Kimberly Bryant Facebook-en
 Kimberly Bryant Instagram-en
 Black Girls Code webgunea (ingelesez)
 Black Girls Code Twitterr-en

Kategoria:Emakume ingeniariak
Kategoria:Menphistarrak